钦定古今图书集成/方舆汇编/职方典/第1396卷 > 《议处猺獞》
## 钦定古今图书集成/方舆汇编/职方典/第1396卷 > 《议处猺獞》

夫狼兵亦猺獞也。猺獞所在为贼，而狼兵死不敢为
贼者，非狼兵之顺而猺獞之逆，其所措置之势则然
也。狼兵地隶之土官，而猺獞地隶之流官。土官法严，
足以制狼兵；流官势轻，不能制猺獞。莫若割猺獞地
分隶之旁近土官。得古人治猺獞之策，可使猺獞皆
为狼兵矣。或虑土官势大则益难制。土官冨贵已极，
自以如天之福，势不敢有他望。又耽恋巢穴，非能为
变。即使为变，及其萌芽，图之易也。且夫土官之能用
其众者，倚国家之力也。不然，肘腋姻党皆勍敌矣。国
家之力足以制土官，土官之力足以制猺獞，臂指之
势成，则两广永无盗贼之患矣。